ai4bharat/Pralekha huggingface dataset:
শিল্পওবাণিজ্যমন্ত্রক
আমাদের চিকিৎসক সম্প্রদায় দেশকে গর্বিত করেছে এবং বিশ্বকে দেখিয়েছে যে ভারত বিশ্বস্ত অংশীদার হতে পারে : শ্রী পীযূষ গোয়েল
নয়াদিল্লী, ২০ আগস্ট, ২০২০
কেন্দ্রীয় বাণিজ্য ও শিল্পমন্ত্রী শ্রী পীযূষ গোয়েল বলেছেন, আমাদের সমস্ত চিকিৎসক সম্প্রদায় দেশকে গর্বিত করেছে এবং বিশ্বকে দেখিয়েছে যে বাণিজ্য এবং বিশ্বের বিভিন্ন প্রয়োজনে ভারত নির্ভরযোগ্য অংশীদার হতে পারে। বণিক সভা সিআইআই আয়োজিত দ্বাদশ মেডটেক বিশ্ব সম্মেলনের উদ্বোধনী অনুষ্ঠানের ভাষণে তিনি বলেন, ওষুধ শিল্পে ভারতের যথেষ্ট অগ্রগতি হয়েছে। এখন ভারত শুধু দেশেই নয় বিশ্বজুড়ে ওষুধের পর্যাপ্ত সরবরাহ করতে পারে। কোভিড-১৯এর বিরুদ্ধে লড়াইয়ে প্রয়োজনীয় পণ্যগুলি দেশে তৈরি করা হচ্ছে বলেও তিনি মন্তব্য করেন। দেশের চিকিৎসক, চিকিৎসা সহকর্মী সহ সমগ্র চিকিৎসক সম্প্রদায় ভারতের সুরক্ষা ও সুস্বাস্থ্য সুনিশ্চিত করতে নিরলসভাবে সাধারণ মানুষের সেবা চালিয়ে যাচ্ছেন।
শ্রী গোয়েল বলেন, 'আজ আমরা গর্বের সঙ্গে বলতে পারি ভারত বিশ্বকে দেখিয়েছে একটি কঠোর লকডাউন মানে কী এবং দ্রুত আরোগ্যলাভ কেমন।' কেন্দ্রীয় মন্ত্রী বলেন, দেশে কোভিড-১৯এ আরোগ্যের হার ৭০ শতাংশের বেশি।
প্রধানমন্ত্রী স্বাধীনতা দিবসের ভাষণের কথা উল্লেখ করে কেন্দ্রীয় মন্ত্রী বলেন, আত্মনির্ভর ভারত গঠনে এবং চিকিৎসা পেশায় যারা গুরুত্বপূর্ণ অবদান রেখেছেন তাদের ভূমিকা অনস্বীকার্য। শ্রী গোয়েল বলেন, প্রযুক্তির উন্নতির পাশাপাশি স্বাস্থ্য পরিষেবায় সুযোগ-সুবিধা বৃদ্ধি, সচেনতার প্রসারও ঘটাতে হবে। দেশের ওষুধ প্রস্তুতকারী সংস্থা, চিকিৎসা সরঞ্জাম এবং চিকিৎসা ক্ষেত্রে যুক্ত শিল্পগুলির বিকাশে গুরুত্ব দিতে হবে বলেও মন্তব্য করেন তিনি। শ্রী গোয়েল বলেন, আত্মনিভর ভারত গঠনে সরকার প্রতিশ্রুতিবদ্ধ। স্বাস্থ্য পরিষেবায় সাধারণ মানুষের সুবিধার্থে যে আইডি কার্ড দেওয়ার কথা প্রধানমন্ত্রী ঘোষণা করেছেন, এতে রোগী ও রোগীর পরিবার উপকৃত হবেন এবং রোগীর সঠিক রোগ নির্ণয় ও যথাযথ চিকিৎসাও সুনিশ্চিত হবে বলে তিনি জানান।
কেন্দ্রীয় মন্ত্রী বলেন, ভারতকে বিশ্বের ওষুধ প্রস্তুতকারী হাব হিসেবে গড়ে তোলার পাশাপাশি চিকিৎসা ব্যবস্থায় বিশ্বমানের হাসপাতাল নির্মাণ করতে হবে। ভারতে উচ্চমানের চিকিৎসা সরঞ্জাম উৎপাদনের পাশাপাশি বিশ্বের বিভিন্ন দেশকে তা সরবরাহ করার লক্ষ্য রাখতে হবে। শ্রী গোয়েল বলেন, দেশের শুশ্রূষা কেন্দ্রগুলির মাধ্যমে স্বাস্থ্য পরিষেবাকে এগিয়ে নিয়ে যেতে হবে। প্রধানমন্ত্রী উজ্জ্বল ভবিষ্যতের জন্য যে দৃষ্টিভঙ্গী রেখেছেন তারসঙ্গে সামঞ্জস্য বজায় রেখে দেশের স্বাস্থ্য পরিষেবায় প্রয়োজনীয় উন্নতিসাধন করা হবে। তিনি আত্মবিশ্বাস ব্যক্ত করে বলেন, ভারতে সব শ্রেণীর মানুষের সুবিধার্থে উন্নতমানের স্বাস্থ্য পরিষেবা, চিকিৎসা সরঞ্জাম ও সুযোগ-সুবিধা বৃদ্ধি নিশ্চিত করা হবে।
(CG/SS/NS
বস্ত্রমন্ত্রক
স্বতন্ত্র পরিচিতি সম্বলিত শিল্পকলার প্রসারে হস্তশিল্প প্রদর্শনী ‘কলা কুম্ভ’
নয়াদিল্লি, ১৮ ফেব্রুয়ারি, ২০২০
স্বতন্ত্র ভৌগোলিক পরিচিতি  সম্বলিত ভারতীয় হস্তশিল্প ও শিল্পকলার প্রসারে কেন্দ্রীয় বস্ত্র মন্ত্রক দেশের বিভিন্ন শহরে হস্তশিল্প প্রদর্শনী ‘কলা কুম্ভ’ আয়োজন করছে। হস্তশিল্প উন্নয়ন কমিশনারের কার্যালয়ের মাধ্যমে কলকাতা, মুম্বাই, চেন্নাই ও বেঙ্গালুরুর মতো শহরে এই প্রদর্শনী আয়োজনের পরিকল্পনা করা হয়েছে। হস্তশিল্প সংক্রান্ত রপ্তানি প্রসার পর্ষদের পৃষ্ঠপোষকতায় ১৪ই ফেব্রুয়ারি থেকে ২৩শে ফেব্রুয়ারি পর্যন্ত বেঙ্গালুরু ও মুম্বাইয়ে প্রদর্শনীর আয়োজন করা হয়েছে। দশদিনের এই প্রদর্শনীতে দর্শকরা বিভিন্ন হস্তশিল্পজাত সামগ্রী দেখতে এবং ক্রয় করতেও পারবেন। এ ধরনের প্রদর্শনী থেকে একদিকে যেমন শিল্পীরা আর্থিক দিক থেকে লাভবান হবেন, অন্যদিকে তেমনই দর্শকরা ভারতের সমৃদ্ধ ঐতিহ্য সম্পর্কেও সচেতন হতে পারবেন।
মন্ত্রকের তরফে জানানো হয়েছে, মার্চ মাসে কলকাতা ও চেন্নাইয়ে এই প্রদর্শনীর আয়োজন করা হবে। উল্লেখ করা যেতে পারে, সুনির্দিষ্ট একটি ভৌগোলিক এলাকা যেমন শহর, অঞ্চল বা দেশ থেকে উৎপাদিত হস্তশিল্পের ক্ষেত্রে স্বতন্ত্র পরিচিতিদানের জন্য জিআই ট্যাগ ব্যবহার করা হয়ে থাকে। গত বছরের আগস্ট মাস পর্যন্ত সারা দেশ থেকে ১৭৮টি হস্তশিল্প সামগ্রী অনন্য জিআই স্বীকৃতি পেয়েছে। ভারতীয় হস্তশিল্প ক্ষেত্রের মেরুদণ্ড হলেন শিল্পীরা। এই শিল্পীরা তাঁদের শিল্পকর্মে সহজাত দক্ষতা, কারিগরি জ্ঞান ও পরম্পরাগত পদ্ধতির প্রয়োগ করে থাকেন।
CG/BD/DM
(Visitor Counter : 152
প্রধানমন্ত্রীরদপ্তর
প্রধানমন্ত্রী ১১ মে জাতীয় প্রযুক্তি দিবস ২০২৩ উপলক্ষে আয়োজিত অনুষ্ঠানের সূচনা করবেন
প্রধানমন্ত্রী ৫ হাজার ৮০০ কোটি টাকারও বেশি মূল্যের বিভিন্ন বৈজ্ঞানিক প্রকল্পের উদ্বোধন ও শিলান্যাস করবেন
প্রধানমন্ত্রী বেশ কয়েকটি ক্যান্সার হাসপাতাল জাতির উদ্দেশে উৎসর্গ করবেন
নয়াদিল্লি, ১০ এপ্রিল, ২০২৩
প্রধানমন্ত্রী শ্রী নরেন্দ্র মোদী ১১ মে ২০২৩ তারিখে জাতীয় প্রযুক্তি দিবস ২০২৩ উপলক্ষে নতুন দিল্লির প্রগতি ময়দানে সকাল ১০টা ৩০ মিনিটে এক অনুষ্ঠানের উদ্বোধন করবেন। এই অনুষ্ঠানটি জাতীয় প্রযুক্তি দিবসের ২৫তম বর্ষ পূর্তি উপলক্ষে আয়োজন করা হয়েছে। চলবে ১১ থেকে ১৪ মে পর্যন্ত।
প্রধান প্রধান বৈজ্ঞানিক প্রকল্পগুলি হ’ল:
প্রধানমন্ত্রী এই উপলক্ষে দেশের বৈজ্ঞানিক ও প্রযুক্তিগত উন্নতির লক্ষ্যে ৫ হাজার ৮০০ কোটি টাকারও বেশি মূল্যের বিভিন্ন প্রকল্পের উদ্বোধন ও শিলান্যাস করবেন। দেশে বৈজ্ঞানিক প্রতিষ্ঠানগুলিকে আরও শক্তিশালী করে তোলার মাধ্যমে আত্মনির্ভর ভারত গড়ে তোলার প্রধানমন্ত্রীর স্বপ্ন পূরণের লক্ষ্যে এক গুরুত্বপূর্ণ পদক্ষেপ।
যে প্রকল্পগুলির ভিত্তিপ্রস্তর স্থাপন হবে, তার মধ্যে রয়েছে – লেজার, ইন্টারফেরোমিটার, গ্র্যাভিয়েশনাল ওয়েভ অবজার্ভেটরি –  ইন্ডিয়া। হোমি ভাবা ক্যান্সার হাসপাতাল ও গবেষণা কেন্দ্র মুম্বাইয়ের টাটা মেমোরিয়াল হাসপাতালের প্ল্যাটিনাম জুবিলি ব্লক প্রমুখ।
মহারাষ্ট্রের হিঙ্গোলিতে এলআইজিও ইন্ডিয়া গড়ে তোলা হবে। এটি আমেরিকার দুটি অবজার্ভেটরির সঙ্গে একযোগে কাজ করবে।
জাতির উদ্দেশে উৎসর্গ করা হবে ফিশন মলিবডেনাম ৯৯ উৎপাদন সুবিধা, রেয়ার আর্থ পার্মানেন্ট ম্যাগনেট প্ল্যান্ট, জাতীয় হ্যাড্রন বিম চিকিৎসার সুবিধাটি, হোমি ভাবা ক্যান্সার হাসপাতাল ও গবেষণা কেন্দ্র এবং নভি মুম্বাইয়ের মহিলা ও শিশু ক্যান্সার হাসপাতাল ভবন।
জাতীয় হ্যাড্রন বিম চিকিৎসার সুবিধাটি নভি মুম্বাইয়ের টাটা মেমোরিয়াল সেন্টার টিউমারে রেডিয়েশন দেওয়ার ক্ষেত্রে প্রয়োগ করবে। ফিশন মলিডেনাম উৎপাদন সুবিধা ভাবা আণবিক গবেষণা কেন্দ্রে ট্রম্বে চত্বরে গড়ে তোলা হবে।
বিভিন্ন ক্যান্সার হাসপাতালের উদ্বোধন ও শিলান্যাসের ফলে দেশের বিভিন্ন অংশে বিশ্বমানের ক্যান্সার চিকিৎসা পৌঁছে দেওয়া সম্ভব হবে।
অটল উদ্ভাবন মিশন এবং অন্যান্য বিষয়:
জাতীয় প্রযুক্তি দিবস ২০২৩ উৎসব উদযাপনে অটল উদ্ভাবন মিশনকে বিশেষ গুরুত্ব দেওয়া হচ্ছে। এখানে আসা জনগণ সরাসরি বিভিন্ন পর্বের অনুষ্ঠান দেখতে পাবেন। প্রত্যক্ষ করবেন আধুনিক উদ্ভাবনমূলক ব্যবস্থার নানাদিক।
জাতীয় প্রযুক্তি দিবস ১৯৯৯ সালে ভারতের বৈজ্ঞানিক ইঞ্জিনিয়ার ও প্রযুক্তিবিদদের সম্মান দেওয়ার জন্য চালু করেন প্রাক্তন প্রধানমন্ত্রী অটল বিহারী বাজপেয়ী। এরপর থেকেই প্রতি বছর ১১ মে দিনটি জাতীয় প্রযুক্তি দিবস হিসাবে পালন করা হয়।
(PG/PM/SB
শিল্পওবাণিজ্যমন্ত্রক
শিল্প পার্ক ক্রমতালিকা প্রতিবেদনে ৪১টি শিল্প পার্ক’কে অগ্রণী হিসেবে চিহ্নিত করা হয়েছে
নতুন দিল্লি, ০৫ অক্টোবর, ২০২১
ডিপার্টমেন্ট ফর প্রমোশন অফ ইন্ডাস্ট্রি অ্যান্ড ইন্টার্নাল ট্রেড  আজ শিল্প পার্ক ক্রমতালিকা ব্যবস্থাপনা বিষয়ক প্রতিবেদন প্রকাশ করেছে। এই প্রতিবেদনে ৪১টি শিল্প পার্ককে দেশের অগ্রণী হিসেবে তুলে ধরা হয়েছে। ৯০টি শিল্প পার্ককে বিনিয়োগে আহ্বানকারী বিভাগের আওতায় স্থান দেওয়া হয়েছে। এমনকি ১৮৫টি শিল্প পার্ককে সম্ভাবনাময় শিল্প পার্কের আওতায় রাখা হয়েছে। বর্তমান মাপকাঠি এবং পরিকাঠামোগত সুবিধা সহ একাধিক বিষয়ের ওপর ভিত্তি করে এই মূল্যায়ণ নির্ধারণ করা হয়েছে।
কেন্দ্রীয় বাণিজ্য ও শিল্প প্রতিমন্ত্রী শ্রী সোম প্রকাশ আজ দ্বিতীয় পর্যায়ের এই প্রতিবেদন প্রকাশ করেছেন। অনুষ্ঠানের ভাষণে শ্রী প্রকাশ জানান, এই প্রতিবেদন দেশে শিল্প ক্ষেত্রে প্রতিযোগিতা বৃদ্ধিতে সাহায্য করবে এবং বিনিয়োগের ক্ষেত্রে আরও আকর্ষণ বাড়িয়ে তুলবে। কোভিড-১৯ মহামারী চলাকালীন সরকার শিল্প ক্ষেত্রে বিনিয়োগ বৃদ্ধিতে এবং সহজে ব্যবসার সুযোগ সুবিধার মাধ্যমে ভারতকে অন্যতম অগ্রণী বিনিয়োগের গন্তব্য স্থল হিসেবে গড়ে তুলতে নিরন্তর প্রয়াস চালিয়ে গেছে। তিনি বলেন, এই পদক্ষেপ গ্রহণের ফলে দেশের শিল্প ক্ষেত্রে অগ্রগতির পথ সুনিশ্চিত হবে। কেন্দ্রীয় প্রতিমন্ত্রী জানান, দেশে ৪ হাজার ৪০০টিরও বেশি শিল্প পার্ক রয়েছে। এই শিল্প পার্কগুলিকে বিনিয়োগকারীদের কাছে আকর্ষণীয় করে তুলতে পদক্ষেপ নেওয়া হয়েছে। তিনি বলেন, ২০২১ সালের ডিসেম্বরের মধ্যে দেশজুড়ে শিল্প পার্কগুলির বিভিন্ন তথ্য পোর্টালে তুলে ধরা সম্ভব হবে। এতে বিনিয়োগকারীরা উপযুক্ত বিনিয়োগের স্থান নির্বাচন করতে পারবেন।
শ্রী সোম প্রকাশ জানান, কেন্দ্রীয় মন্ত্রক/ দপ্তর দেশে শিল্প ক্ষেত্রের বিকাশে একাধিক গুরুত্বপূর্ণ উদ্যোগ নিয়েছে। সাধারণ মানুষের জীবনযাত্রা সহজ এবং ব্যবসার অগ্রগতি সুনিশ্চিত করার জন্য একাধিক অপ্রয়োজনীয় নিয়মকানুন বাতিল করা হয়েছে। তিনি বলেন, প্রধানমন্ত্রী শ্রী নরেন্দ্র মোদীর নেতৃত্বে দেশ কোভিড-১৯ এর বিরুদ্ধে সফলভাবে লড়াই চালিয়ে যাচ্ছে। শিল্পের উন্নয়ন এবং রপ্তানি বৃদ্ধির জন্য সরকারের পক্ষ থেকে একাধিক উদ্যোগ নেওয়া হয়েছে। এক জেলা এক পণ্য, উৎপাদন সংযুক্ত উৎসাহ ভাতা প্রকল্প এবং জাতীয় এক জানলা ব্যবস্থাপনার মতো পদক্ষেপ গ্রহণ করা হয়েছে। কোভিড সত্ত্বেও দেশের আর্থিক অগ্রগতি ক্রমশই বৃদ্ধি পাচ্ছে বলে তিনি উল্লেখ করেন। কেন্দ্রীয় প্রতিমন্ত্রী জানান, ২০২১-২২ অর্থ বর্ষের প্রথম ত্রৈমাসিকে দেশের জিডিপি ২০ শতাংশ বৃদ্ধি পেয়েছে। এমনকি গত বছরের আগস্ট মাসের তুলনায় এবছরের আগস্ট মাসে রপ্তানির পরিমাণ ৪৫.১৭ শতাংশ বৃদ্ধি পেয়ে ৩৩.১৪ বিলিয়ন মার্কিন ডলারে পৌঁছেছে। কয়েক সপ্তাহ আগে ভারত বিশ্ব উদ্ভাবনী সূচক তালিকায় ৩৫ তম স্থানে উঠে এসেছে বলেও তিনি উল্লেখ করেন। কেন্দ্রীয় প্রতিমন্ত্রী আরও জানান, উৎপাদন ক্ষেত্রে দেশ এক নতুন উচ্চতায় পৌঁছেছে। এই প্রতিবেদন আত্মনির্ভর ভারতেরই অঙ্গ বলে উল্লেখ করেন তিনি। ভারতীয় শিল্প সংক্রান্ত জমি ব্যাঙ্ক-এর মাধ্যমে ৫.৬ লক্ষ হেক্টরেরও বেশি জমির তথ্য তুলে ধরা হয়েছে। ২০২৫ সালের মধ্যে দেশের অর্থনীতিকে ৫ লক্ষ কোটি মার্কিন ডলারে পরিণত করার লক্ষ্যে সরকার নিরন্তর প্রয়াস চালিয়ে যাচ্ছে। ইতিমধ্যে দেশে ৫১টি বিশেষ অর্থনৈতিক অঞ্চল গড়ে তোলা হয়েছে বলেও তিনি জানান।
CG/SS/SKD/
(Visitor Counter : 146
প্রধানমন্ত্রীরদপ্তর
১৩ – ১৪ই নভেম্বর ব্রাজিলে ব্রিকস্ শিখর সম্মেলনে যোগ দেবেন প্রধানমন্ত্রী
নয়াদিল্লি, ১১ নভেম্বর, ২০১৯
একাদশ ব্রিকস্ শিখর সম্মেলনে অংশগ্রহণ করতে ১৩ ও ১৪ই নভেম্বর প্রধানমন্ত্রী শ্রী নরেন্দ্র মোদী ব্রাজিলের ব্রাজিলিয়ায় যাবেন। এই সম্মেলনের মূল বিষয় হ’ল – ‘উদ্ভাবনী ভবিষ্যতের লক্ষ্যে আর্থিক বিকাশ’।
ব্রিকস্ শিখর সম্মেলনে এটি প্রধানমন্ত্রীর ষষ্ঠবার অংশগ্রহণ। তিনি ২০১৪ সালে ব্রাজিলের ফোর্তালেজায় প্রথমবার ব্রিকস্ শিখর সম্মেলনে অংশগ্রহণ করেছিলেন।
একটি বড় ভারতীয় বাণিজ্য প্রতিনিধি দল ব্রিকস্ বাণিজ্য ফোরামে অংশগ্রহণ করতে প্রধানমন্ত্রীর সফর-সঙ্গী হবে। পাঁচটি সদস্য রাষ্ট্রের বাণিজ্য গোষ্ঠী এই ফোরামে যোগ দেবে।
প্রধানমন্ত্রী ব্রিকস্ বাণিজ্য ফোরামের সমাপ্তি অধিবেশন, একাদশ ব্রিকস্ শিখর সম্মেলনের পূর্ণাঙ্গ ও সমাপ্তি অধিবেশনে অংশগ্রহণ ছাড়াও, রুশ রাষ্ট্রপতি ভ্লাদিমির পুতিন ও চীনা প্রধানমন্ত্রী শি জিংপিং – এর সঙ্গে দ্বিপাক্ষিক বৈঠক করবেন।
সমাপ্তি অধিবেশনে সমসাময়িক বিশ্বে সার্বভৌমত্ব বজায় রেখে বিভিন্ন দেশ যে সমস্ত চ্যালেঞ্জ ও সুযোগের মুখোমুখী হচ্ছেন, তা নিয়ে আলোচনা হওয়ার সম্ভাবনা আছে। ব্রিকস্ পূর্ণাঙ্গ অধিবেশনে ব্রিকস্ গোষ্ঠীভুক্ত দেশগুলির জন্য আর্থিক বিকাশের লক্ষ্যে সহযোগিতার বিভিন্ন পন্থা-পদ্ধতি নিয়ে নেতৃবৃন্দ আলাপ-আলোচনা করবেন।
প্রধানমন্ত্রী ব্রিকস্ বাণিজ্য পর্ষদের বৈঠকে ব্রিকস্ নেতৃবৃন্দের সঙ্গে মতবিনিময় করবেন। এই বৈঠকে নিউ ডেভেলপমেন্ট ব্যাঙ্কের সভাপতি ও ব্রাজিলিয়ান ব্রিকস্ বাণিজ্য পর্ষদের চেয়ারম্যান বিভিন্ন প্রতিবেদন জমা দেবেন।
এর পর, বাণিজ্য ও বিনিয়োগে উৎসাহদানের লক্ষ্যে একটি ব্রিকস্ সমঝোতাপত্র স্বাক্ষরিত হবে। সম্মেলনের শেষে নেতৃবৃন্দ যৌথ ঘোষণাপত্র জারি করবেন।
পৃথিবীর পাঁচটি বৃহৎ বিকাশশীল অর্থনৈতিক রাষ্ট্রকে নিয়ে ব্রিকস্ সংগঠন গড়ে উঠেছে। বিশ্বের মোট জনসংখ্যার ৪২ শতাংশ মানুষ এই পাঁচটি দেশে বসবাস করেন। পৃথিবীর মোট অভ্যন্তরীণ উৎপাদনের ২৩ শতাংশ ও বিশ্ব জুড়ে ব্যবসা-বাণিজ্যের ১৭ শতাংশ ব্রিকস্ রাষ্ট্রগুলিতেই হয়ে থাকে।
দুটি স্তম্ভের ওপর ব্রিকস্ গোষ্ঠীর সহযোগিতা গড়ে উঠেছে। ব্যবসা-বাণিজ্য, অর্থনীতি, স্বাস্থ্য, শিক্ষা, বিজ্ঞান ও প্রযুক্তি, কৃষি, টেলিযোগাযোগ ও তথ্য প্রযুক্তি সহ বিভিন্ন ক্ষেত্রে পারস্পরিক স্বার্থ সংশ্লিষ্ট নানা বিষয় নিয়ে নেতৃবৃন্দ ও মন্ত্রী পর্যায়ের বৈঠক যেমন হয়, পাশাপাশি উচ্চ-পদস্থ আধিকারিকদের মধ্যেও এই বিষয়গুলি নিয়ে আলাপ-আলোচনা চলতে থাকে।
CG/CB/SB
(Visitor Counter : 55
পেট্রোলিয়ামওপ্রাকৃতিকগ্যাসমন্ত্রক
তালচেরে ইউরিয়া প্রকল্পের জন্য কয়লা থেকে গ্যাস উৎপাদন কারখানার চুক্তি স্বাক্ষর
নয়াদিল্লি, ১৮ সেপ্টেম্বর, ২০১৯
তালচের সার কারখানায় ইউরিয়া এবং অ্যামোনিয়া উৎপাদনের জন্য কয়লা থেকে গ্যাস তৈরির প্রক্রিয়ার লক্ষ্যে নতুন দিল্লিতে মঙ্গলবার একটি চুক্তি স্বাক্ষরিত হয়েছে। গেইল, আরসিএফ, সিআইএল এবং এফসিআইএল-এর যৌথ উদ্যোগে ওড়িশার আঙুল জেলায় ১৩,২৭৭ কোটি টাকা ব্যয়ে কারখানাটি তৈরি হবে। এখান থেকে ১.২৭ এমএমটিপিএ ইউরিয়া এবং ০.৭৩ এমএমটিপিএ অ্যামোনিয়া উৎপাদিত হবে। মেসার্স উহান ইঞ্জিনিয়ারিং কোম্পানি লিমিটেড কয়লা থেকে গ্যাস তৈরির প্রযুক্তি সরবরাহ করবে।
এই উপলক্ষ্যে আয়োজিত এক অনুষ্ঠানে পেট্রোলিয়াম এবং প্রাকৃতিক গ্যাস ও ইস্পাত মন্ত্রী শ্রী ধর্মেন্দ্র প্রধান মঙ্গলবার বলেন, তালচের সার কারখানা কয়লা থেকে গ্যাস উৎপাদনের প্রযুক্তির মাধ্যমে ইউরিয়া এবং অ্যামোনিয়া উৎপাদন করবে। তিনি বলেন, পূর্ব ভারতের বন্ধ হয়ে যাওয়া সমস্ত সার কারখানাগুলিকে পুনরুজ্জীবনের পরিকল্পনা নেওয়া হয়েছে। পূর্বাঞ্চলীয় গ্যাস গ্রিডের জন্য ‘প্রধানমন্ত্রী উর্জা গঙ্গা প্রকল্প’ দ্রুত বাস্তবায়িত হচ্ছে। গোরক্ষপুর এবং বারাউনি ইতিমধ্যেই এই প্রকল্পের আওতায় এসে গেছে। সিনধারী ও শীঘ্রই এই প্রকল্পের সঙ্গে যুক্ত হবে। তালচের অঞ্চলে উত্তর অরখাপাল খনি থেকে এই প্রকল্পের কয়লা পাওয়া যাবে। পারাদ্বীপ তৈল সংশোধনাগার থেকে পেটকোক পাওয়া যাবে। এই প্রকল্পে কয়লা এবং পেটকোক মিশিয়ে সার তৈরি করা হবে। শ্রী প্রধান বলেন, যে প্রযুক্তির মাধ্যমে এই পুরো প্রক্রিয়াটি সম্পন্ন হবে সেই প্রকল্পে সিনগ্যাস, ডিজেল, মিথানল, পেট্রোকেমিক্যাল ইত্যাদি পাওয়া যাবে।
রসায়ন এবং সার মন্ত্রী শ্রী ডি ভি সদানন্দ গৌড়া তাঁর ভাষনে বলেন, খাদ্যে দেশকে স্বয়ং সম্পূর্ণ করে তুলতে সার, বিশেষ করে ইউরিয়ার প্রয়োজন রয়েছে। চাহিদা মেটাতে বর্তমানে ভারত প্রতি বছর ৫০-৭০ লক্ষ টন ইউরিয়া আমদানি করে। সরকার দেশেই ইউরিয়া উৎপাদনে গুরুত্ব আরোপ করছে। প্রাকৃতিক গ্যাস থেকে ইউরিয়া উৎপাদন করা হয়। এই কাজে তরলিকৃত প্রাকৃতিক গ্যাসও ব্যবহার করা হয়। কিন্তু এই গ্যাস বিদেশ থেকে আমদানি করতে হয় যা খরচসাপেক্ষ। শ্রী সদানন্দ গৌড়া বলেন, তালচের সার প্রকল্পের মাধ্যমে দেশে ইউরিয়া উৎপাদন হলে দেশকে স্বনির্ভর হতে সাহায্য করবে। মেক ইন ইন্ডিয়া কর্মসূচির আওতায় ইউরিয়া উৎপাদনের এই পদ্ধতিতে প্রায় ৪ হাজার ৫০০ কর্মসংস্হানের সুযোগ সৃষ্টি হবে।
SSS/CB/NS
(Visitor Counter : 107
বিজ্ঞানওপ্রযুক্তিমন্ত্রক
সিএসআইআর পরীক্ষাগার দেশব্যাপী গ্রীষ্মকালীন গবেষণা প্রশিক্ষণ কার্যক্রমের আয়োজন করবে
সিএসআইআর পরীক্ষাগারগুলির প্রায় ৪০০ প্রখ্যাত বিজ্ঞানী এই কার্যক্রমের সঙ্গে যুক্ত থাকবেন
নতুন দিল্লি, ৪ জুন, ২০২০
কোভিড -১৯ মহামারীর জন্য দেশবাসীর মধ্যে শিক্ষাক্ষেত্রে যে অচলাবস্থা তৈরী হয়েছে নর্থ ইস্ট ইনস্টিটিউট অফ সায়েন্স অ্যান্ড টেকনোলজি  তা দূর করার চেষ্টা চালাচ্ছে। বিজ্ঞান ও শিল্পভিত্তিক গবেষণা পর্ষদ- সিএসআই আরের ডিরেক্টর জেনারেল বা মহা নির্দেশক ডাঃ শেখর সি মান্ডে জোরহাটের সিএসআইআর-এনইআইএসটিকে দেশজুড়ে সিএসআইআর-গ্রীষ্মকালীন গবেষণা প্রশিক্ষণ কর্মসূচি  সংগঠিত ও সমন্বিত করার জন্য নির্দেশ দেন।
দেশজুড়ে ৩৮ টি সি এস আই আর পরীক্ষাগারের শিক্ষক ও পরামর্শদাতা এই অনলাইন প্রোগ্রামেঅংশ নিচ্ছেন। সি এস আই আর-এন ই আই এস টির ডিরেক্টর ডঃ জি নরহরি শাস্ত্রী এ কথা জানিয়েছেন।
এই অনলাইন প্রোগ্রামের সূচনা হিসাবে, একটি ওয়েবসাইট http://www.neist.res.in/srtp2020/ চালু করা হয়েছে যেখানে শিক্ষার্থীরা অনলাইনে আবেদনপত্র পাঠাতে এবং প্রোগ্রামটির বিস্তারিত ব্রোশিওর পেতে লগইন করতে পারেন। গত ২৮ মে ২০২০ থেকে রেজিস্ট্রেশন প্রক্রিয়া শুরু হয়েছে,চলবে ৫ জুন ২০২০ পর্যন্ত।
.
অনলাইন প্রোগ্রামটি বিএসসি, এমএসসি, বিটেক / বি.ই, এমসিএ, এমটেক, এবং এম ফার্মা বিভাগের ছাত্রছাত্রী, যাদের শিক্ষাগত মান যথেষ্ট উঁচু, তাদের জন্য তৈরী করা হয়েছে। ইউজিসি / এআইসিটিই / রাজ্য / কেন্দ্রীয় / বেসরকারী বিশ্ববিদ্যালয়গুলির সাথে যুক্ত বিভিন্ন কলেজের শিক্ষকরা ও এই কার্যক্রমের সাথে যুক্ত হতে পারেন।
প্রার্থীদের জমা দেওয়া প্রকল্পের প্রস্তাবের গুণমানের ভিত্তিতে বাছাই প্রক্রিয়াটি করা হবে। একজন আবেদনকারীকে তিনটি সিএসআইআর ল্যাব / ইনস্টিটিউট নির্বাচন করার সুযোগ দেওয়া হবে এবং অনলাইন প্রোগ্রামটি সফলভাবে শেষ হওয়ার পরে সমস্ত প্রার্থীকে শংসাপত্র প্রদান করা হবে।
দেশব্যাপী সিএসআইআরের পরীক্ষাগারগুলির প্রায় ৪০০ প্রখ্যাত বিজ্ঞানী এই রসায়ন, পদার্থবিজ্ঞান, গণিত, জিওসায়েন্স, ফার্মাসি, ডেটা সায়েন্স, কৃত্রিম বুদ্ধিমত্তা ও মেডিসিনের মতো বিভিন্ন বিষয়ে অনলাইন বক্তৃতা দেওয়ার জন্য এই প্রয়াসে যুক্ত থাকছেন। এই প্রোগ্রামে অংশ নেওয়া ৪০০- শিক্ষার্থীকে আর্থিক অনুদানও দেওয়া হবে।
ডাঃ শাস্ত্রী বলেছেন, এই প্রয়াস শিক্ষাজগতকে জ্ঞান ও প্রেরণায় পুনর্গঠিত ও পুনরুজ্জীবিত করে তুলবে। কর্মসূচির মাধ্যমে শিক্ষার্থীদের মনোবল বৃদ্ধি পাবে এবং তাদের হতাশা থেকে বেরিয়ে আসতে সহায়তা করবে।

(CG/TG
প্রধানমন্ত্রীরদপ্তর
পুনেতে নির্মীয়মাণ ভবনে দুর্ঘটনায় প্রাণহানীর খবরে প্রধানমন্ত্রীর শোকপ্রকাশ
নতুনদিল্লি, ৪ঠা ফেব্রুয়ারি, ২০২২
প্রধানমন্ত্রী শ্রী নরেন্দ্র মোদী পুনেতে নির্মীয়মাণ ভবনে দুর্ঘটনায় প্রাণহানীর খবরে শোকপ্রকাশ করেছেন।
এক ট্যুইট বার্তায় প্রধানমন্ত্রীর দপ্তর থেকে বলা হয়েছে,
“পুনেতে নির্মীয়মাণ ভবনে দুর্ঘটনায় প্রাণহানীর খবরে আমি মর্মাহত। স্বজনহারা পরিবারগুলিকে শোকের এই সময়ে সমবেদনা জানাই। এই দুর্ঘটনায় যারা আহত হয়েছেন, তাঁদের দ্রুত আরোগ্য কামনা করিঃ প্রধানমন্ত্রী @narendramodi"
CG/CB/SFS
(
প্রধানমন্ত্রীরদপ্তর
নবরেহ উপলক্ষ্যে জনগণকে প্রধানমন্ত্রীর শুভেচ্ছা
নতুনদিল্লি, ২রা এপ্রিল, ২০২২
প্রধানমন্ত্রী শ্রী নরেন্দ্র মোদী নবরেহ উপলক্ষ্যে জনগণকে শুভেচ্ছা জানিয়েছেন।
এক ট্যুইট বার্তায় প্রধানমন্ত্রী বলেছেন,
“সকলকে নবরেহর শুভেচ্ছা জানাই।“
CG/CB/
(
প্রধানমন্ত্রীরদপ্তর
বাংলাদেশের প্রধানমন্ত্রীর সঙ্গে ভিডিও কনফারেন্সে প্রধানমন্ত্রীর ভাষণের অনুবাদ
নয়াদিল্লি, ১১ মার্চ, ২০১৯
বাংলাদেশের প্রধানমন্ত্রী, মাননীয়া, শেখ হাসিনাজী,
ভারত ও বাংলাদেশের মন্ত্রীগণ,
ভারত সফররত বাংলাদেশের যুবনেতা ও সংসদ সদস্যগণ এবং এই সম্প্রচারের সাথে সরাসরি যুক্ত বাংলাদেশ ও ভারতের বন্ধুরা,
নমস্কার,
আমি আশা করি, বাংলাদেশে সবকিছু ঠিক আছে!
প্রথমেই বাংলাদেশের সাধারণ নির্বাচন সফলভাবে সম্পূর্ণ হওয়ায় সেদেশের জনগণকে আমি অভিনন্দন জানাই। আমি এই ঐতিহাসিক জয়ের জন্য প্রধানমন্ত্রী শেখ হাসিনাকেও অভিনন্দন জানাই।
বন্ধুগণ,
প্রধানমন্ত্রী শেখ হাসিনার সঙ্গে এটি আমার ষষ্ঠ ভিডিও কনফারেন্স। দুই নেতার মধ্যে এত সাবলীল ও ঘন ঘন যোগাযোগ দুই দেশের গভীর ও মজবুত সম্পর্কের পরিচায়ক। বর্তমানে এই ভিডিও কনফারেন্স এক বিশেষ সময়ে হচ্ছে। বাংলাদেশে ১৭ মার্চ থেকে বঙ্গবন্ধুর জন্মশতবার্ষিকী উদযপান অনুষ্ঠান শুরু হবে। ২৬ মার্চ পালিত হবে বাংলাদেশের ৪৮তম স্বাধীনতা দিবস। আর এই দুই তারিখের মাঝে উভয় দেশের লক্ষ লক্ষ জনগণ হোলি উৎসবও উদযাপন করবেন।
বন্ধুগণ,
ভারত ও বাংলাদেশের মধ্যে যোগাযোগ ব্যবস্থা মজবুত করার বিষয়ে যখনই কথা হয়, তখন প্রধানমন্ত্রী শেখ হাসিনাজীর দৃষ্টিভঙ্গী বিশেষ তাৎপর্যপূর্ণ হয়ে ওঠে। আমি আজ আনন্দিত যে, আমরা কেবলমাত্র যানবাহনের যোগাযোগ বাড়িয়েছি তা নয়, জ্ঞানের আদান-প্রাদনও বৃদ্ধি পেয়েছে। বাস- লরি প্রদান, জল ব্যবস্থাপনা, বাড়ি বাড়ি স্বচ্ছ পানীয় জল সরবরাহ এবং স্বাস্থ্য পরিষেবা লক্ষ মানুষের উপকারে এসেছে।
বাংলাদেশ ও ভারতের মানুষের মধ্যে ঘনিষ্ঠ যোগাযোগ রয়েছে। বাংলাদেশের উন্নতি ভারতের জন্য আনন্দের বিষয়। প্রধানমন্ত্রী শেখ হাসিনা বাংলাদেশের উন্নয়নের জন্য এক প্রত্যয়ী লক্ষ্য স্থির করেছেন। বাংলাদেশকে ২০২১ সালের মধ্যে মধ্য-আয়ের দেশ হিসাবে গড়ে তুলে প্রধানমন্ত্রী শেখ হাসিনার স্বপ্ন পূরণের বিষয়টি আমাদের জন্যও গর্বের।
ভারত – বাংলাদেশ সোনালী অধ্যায়ের জন্য বিগত ৫ বছর ধরে আমরা একযোগে কাজ করছি। আমি আত্মবিশ্বাসী যে, আগামী ৫ বছরও আমাদের দ্বিপাক্ষিক সম্পর্কের নতুন মাত্রা যোগ করবে। এটি কেবলমাত্র আমার বিশ্বাস নয়, আমার প্রতিশ্রুতিও। বাংলাদেশের তরুণ সাংসদ ও নেতাদের সঙ্গে আলাপচারিতার সুযোগ পেয়েছি আমি আজ। তাঁদের মেধা ও কঠোর পরিশ্রম করার মানসিকতায় ভারত – বাংলাদেশ সম্পর্কের উজ্জ্বল দিকটিই ফুটে উঠেছে।
ভারত – বাংলাদেশ বন্ধুত্ব চিরজীবি হোক!
অনেক অনেক ধন্যবাদ।
(PG/PM/SB
কেন্দ্রীয়মন্ত্রিসভা
দেশান্তর এবং মানুষের অবাধ যাতায়াতের ক্ষেত্রে অংশীদারিত্ব গড়ে তোলার লক্ষ্যে ভারত, গ্রেট ব্রিটেন এবং নর্দার্ন আইল্যান্ডের মধ্যে মউ স্বাক্ষরে মন্ত্রিসভার অনুমোদন
নয়াদিল্লি, ৫ মে, ২০২১
প্রধানমন্ত্রী শ্রী নরেন্দ্র মোদীর পৌরোহিত্যে কেন্দ্রীয় মন্ত্রিসভা দেশান্তর এবং মানুষের অবাধ যাতায়াতের ক্ষেত্রে পারস্পরিক অংশীদারিত্ব গড়ে তোলার লক্ষ্যে গ্রেট ব্রিটেন এবং নর্দার্ন আইল্যান্ডের সঙ্গে ভারতের সমঝোতাপত্র স্বাক্ষরের বিষয়টি অনুমোদন করেছে।
উদ্দেশ্য :
পারস্পরিক এই সমঝোতা স্বাক্ষরের ফলে ভিসা প্রদানের ক্ষেত্রে আরও উদারীকরণ ঘটবে যার ফলে ছাত্রছাত্রী, গবেষক এবং দক্ষতার সঙ্গে যুক্ত পেশাদার ব্যক্তিদের অবাধ যাতায়াত আরও সহজ হবে। একইসঙ্গে, অনিয়মিত বা ব্যাপক দেশান্তর তথা মানব চোরাচালানের মতো জটিল বিষয়গুলিতে সংশ্লিষ্ট সব পক্ষের মধ্যে সহযোগিতা আরও নিবিড় হবে।
এই সমঝোতা স্বাক্ষরের ফলে আর্থিক উন্নয়নের সঙ্গে যুক্ত বিভিন্ন কর্মসূচির মাধ্যমে পারস্পরিক অবদান যোগানোর লক্ষ্যে ভারতীয় ছাত্রছাত্রী, শিক্ষাবিদ ও গবেষকরা লাভবান হবেন। এমনকি, আর্থিক কারণে দক্ষতার সঙ্গে যুক্ত পেশাদারদের দেশান্তর আরও সহজ হবে। মেধাবী ছাত্রছাত্রীদের গবেষণামূলক কাজকর্মের জন্য একে অপরের দেশে যাওয়ার ক্ষেত্রে এবং সংশ্লিষ্ট দেশগুলিতে উদ্ভাবনের অনুকূল বাতাবরণ গড়ে তুলতে এই সমঝোতাপত্রটি গুরুত্বপূর্ণ ভূমিকা নেবে।
ভারতের বিদেশ মন্ত্রক যৌথ কর্মীগোষ্ঠী গঠনের মাধ্যমে সমঝোতাপত্রের বিভিন্ন দিকের কার্যকর রূপায়ণের ওপর নিবিড় নজর রাখবে।
SC/BD/DM
(Visitor Counter : 157
প্রধানমন্ত্রীরদপ্তর
সংসদীয় সাংস্কৃতিক কর্মসূচী এক মহতী উদ্যোগ, এখানে আয়োজিত উৎসবে অংশগ্রহণ করার মাধ্যমে প্রতিভার স্বাক্ষরকে তুলে ধরার সুযোগ রয়েছে : প্রধানমন্ত্রী
নতুন দিল্লি, ২ সেপ্টেম্বর , ২০২৩
প্রধানমন্ত্রী শ্রী নরেন্দ্র মোদী বলেছেন, সংসদীয় সাংস্কৃতিক কর্মসূচী একটি সুন্দর উদ্যোগ। এই কর্মসূচীতে যে সাংস্কৃতিক উৎসব আয়োজন করা হয়, সেখানে বিভিন্ন সংসদীয় কেন্দ্রের নাগরিকরা অংশগ্রহণের মাধ্যমে তাঁদের প্রতিভার স্বাক্ষর রাখেন। তিনি সকলকে এই কর্মসূচীতে অংশগ্রহণ করতে আহ্বান জানান।
এক্স পোস্টের এক বার্তায় প্রধানমন্ত্রী বলেছেন;
"সংসদীয় সাংস্কৃতিক কর্মসূচী একটি সুন্দর উদ্যোগ। এই কর্মসূচীতে যে সাংস্কৃতিক উৎসব আয়োজন করা হয়, সেখানে বিভিন্ন সংসদীয় কেন্দ্রের নাগরিকরা অংশগ্রহণের মাধ্যমে তাঁদের প্রতিভার স্বাক্ষর রাখেন। বর্তমানে বিজেপির সাংসদরা এই কর্মসূচী আয়োজনে অত্যন্ত উৎসাহ প্রকাশ করেন। আমিও আমার কাশীতে এধরনের এক উদ্যোগ নিয়েছিলাম। আপনাদের সকলের কাছে অনুরোধ এই কর্মসূচীতে অংশগ্রহণকারী সকলকে উৎসাহিত করুন।"
(AC/CB/AS
প্রধানমন্ত্রীরদপ্তর
প্রগতি’র মাধ্যমে প্রধানমন্ত্রীর বিভিন্ন বিষয়ে পর্যালোচনা
নয়াদিল্লি, ২৯ আগস্ট, ২০১৮
প্রধানমন্ত্রী শ্রী নরেন্দ্র মোদী আজ, তথ্য ও যোগাযোগ প্রযুক্তিভিত্তিক সক্রিয় প্রশাসন এবং সময় নির্দিষ্ট রূপায়ণের জন্য মাল্টি-মোডাল মঞ্চ প্রগতি’র মাধ্যমে বিভিন্ন বিষয় নিয়ে আলোচনা করেছেন। প্রধানমন্ত্রী আয়কর সংক্রান্ত অভিযোগগুলি নিষ্পত্তিকল্পে অগ্রগতি বিষয়ে পর্যালোচনা করেন। অর্থমন্ত্রকের আধিকারিকরা সংশ্লিষ্ট বিষয়ে তাঁকে অবহিত করেন। প্রধানমন্ত্রী পুনরায় বলেন, এই ধরনের কাজের ক্ষেত্রে সমস্ত ব্যবস্হাকে প্রযুক্তি চালিত করে মানবিক হস্তক্ষেপের সম্ভাবনা কমিয়ে আনতে হবে। দূর্নীতিগ্রস্হ আধিকারিকদের বিরুদ্ধে গৃহীত ব্যবস্হা এবং অন্যান্য বিষয়ে আয়কর দপ্তরের কাজকর্ম সম্পর্কে করদাতাদের জানানোর ওপর প্রধানমন্ত্রী জোর দেন। ২৭তম প্রগতি বৈঠকে দেশে ১১ লক্ষ ৫০ হাজার কোটি বিভিন্ন প্রকল্পের রূপায়ণ বিষয়ে আলোচনা হয়েছিল। এছাড়া বিভিন্ন ক্ষেত্রে জন অভিযোগ নিষ্পত্তি বিষয়ে কথা হয়েছিল।
আজকের এই ২৮তম বৈঠকে প্রধানমন্ত্রী রেল, সড়ক এবং পেট্রোলিয়াম ক্ষেত্রে ৯টি গুরুত্বপূর্ণ পরিকাঠামো ক্ষেত্রের কাজার অগ্রগতি পর্যালোচনা করেন। এই প্রকল্পগুলি দেশের বিভিন্ন রাজ্যে রূপায়ণ করা হচ্ছে। এছাড়াও প্রধানমন্ত্রী আয়ুষ্মান ভারত প্রকল্পের আওতায় প্রধানমন্ত্রী জন আরোগ্য যোজনা কর্মসূচি চালু করার বিষয়েও পর্যালোচনা করেন। জন ঔষধি পরিযোজনা নিয়েও তিনি আলোচনা করেন।
CG/PB/NS/…
(Visitor Counter : 101
প্রধানমন্ত্রীরদপ্তর
বুদ্ধ পূর্ণিমা উপলক্ষে প্রধানমন্ত্রীর শুভেচ্ছা
নয়াদিল্লি, ০৫ মে, ২০২৩
প্রধানমন্ত্রী শ্রী নরেন্দ্র মোদী বুদ্ধ পূর্ণিমা উপলক্ষে দেশবাসীকে শুভেচ্ছা জানিয়েছেন।
এক ট্যুইটে প্রধানমন্ত্রী বলেছেন, "বুদ্ধ পূর্ণিমা উপলক্ষে শুভেচ্ছা। ভগবান বুদ্ধের আদর্শ আমাদের সকলকে আলো ও শক্তি যোগাক।"
PG/AB/SB
(
রাষ্ট্রপতিরসচিবালয়
প্রেস বিজ্ঞপ্তি
নতুন দিল্লি, ৭জুলাই, ২০২১
প্রধানমন্ত্রী'র পরামর্শক্রমে রাষ্ট্রপতি যাদের মন্ত্রী পরিষদের সদস্য হিসেবে নিয়োগ করেছেন, তারা হলেন-
পূর্ণ মন্ত্রী -
১) শ্রী নারায়ণ তাতু রানে
২) শ্রী সর্বানন্দ সোনোয়াল
৩) ডঃ বীরেন্দ্র কুমার
৪) শ্রী জ্যোতিরাদিত্য এম সিন্ধিয়া
৫)শ্রী রামচন্দ্র প্রসাদ সিংহ
৬) শ্রী অশ্বিনী বৈষ্ণব
৭) শ্রী পশু পাতি কুমার পারস
৮) শ্রী কিরেন রিজিজু
৯) শ্রী রাজ কুমার সিংহ
১০) শ্রী হরদীপ সিং পুরী
১১)শ্রী মনসুখ মন্ডভিয়া
১২) শ্রী ভূপেন্দ্র যাদব
১৩) শ্রী পুরুষোত্তম রূপালা
১৪) শ্রী জি কিষাণ রেড্ডি
১৫) শ্রী অনুরাগ সিং ঠাকুর
প্রতিমন্ত্রী-
১. শ্রী পঙ্কজ চৌধুরী
২. শ্রীমতি অনুপ্রিয়া সিং প্যাটেল
৩.ডঃ সত্য পাল সিং বাঘেল
৪.শ্রী রাজীব চন্দ্রশেখর
৫. সুশ্রী শোভা করনদলাজে
৬. শ্রী ভানু প্রতাপ সিং বর্মা
৭. শ্রীমতি দর্শনা বিক্রম জারদোশ
৮. শ্রীমতি মীনাক্ষী লেখি
৯. শ্রীমতি অন্নপূর্ণা দেবী
১০. শ্রী এ নারায়ণস্বামী
১১.শ্রী কৌশল কিশোর
১২. শ্রী অজয় ভট্ট
১৩. শ্রী বি এল বর্মা
১৪. শ্রী অজয় কুমার
১৫. শ্রী চৌহান দেবুসিন
১৬. শ্রী ভগবন্ত খুবা
১৭. শ্রী কপিল মোরেশ্বর পাটিল
১৮. সুশ্রী প্রতিমা ভৌমিক
১৯. ডাঃ সুভাষ সরকার
২০. ডাঃ ভগবত কিশানরাও করদ
২১. ডঃ রাজকুমার রঞ্জন সিং
২২. ডঃ ভারতী প্রবীন পাওয়ার
২৩. শ্রী বিশ্বেশ্বর টুডু
২৪. শ্রী শান্তনু ঠাকুর
২৫. ডাঃ মুঞ্জাপারা মহেন্দ্রভাই
২৬. শ্রী জন বার্লা
২৭. ডঃ এল মুরুগান
২৮. শ্রী নিশীথ প্রামাণিক
আজ রাষ্ট্রপতি ভবনে আয়োজিত একটি অনুষ্ঠানে রাষ্ট্রপতি মন্ত্রী পরিষদের উপরোক্ত সদস্যদের পদ ও মন্ত্রীগুপ্তির পাঠ বাক্য পাঠ করান
CG/SS
(